Йордан Стубел
Песен

chitanka.info

Шушул-мушул-шушулак,

с рунтав мечешки калпак,

с пояс дълъг до коляно

ида пак, дечица, рано,

да пропъдя снеговете,

от реките ледовете,

пак да цъфне като цар

жълт и пламнал минзухар.

Шушул-мушул-шушулак,

със брада и със кривак

мен ме чакат млади, стари

и овцете по кошари,

да ги пусна из баири,

с буйно весели пастири,

пак да грейне като жар

златен пролетния цар.

Шушул-мушул-шушулак,

ида от небето чак;

с пояс дълъг до коляно,

да ви будя сутрин рано,

че ще мине ластовица

над немирните дечица,

чак тогава с буден глас

ще ви кажа кой съм аз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.